Drie vermeende lede van bloulig-bende vasgetrekDrie vermeende lede van ŉ bloulig-bende is Dinsdag in Heidelberg in hegtenis geneem. Lt. kol. Lungelo Dlamini sê die drie mans was glo by verskeie rooftogte betrokke en het hulself glo as polisiebeamptes voorgedoen. Die mans, tussen 25 en 30 jaar oud, het glo Maandagaand ŉ sakeman beroof en met ŉ onbekende bedrag geld en ander goedere in ŉ Opel Corsa bakkie gevlug. Die voertuig is verlede maand in Villiers in die Vrystaat gekaap. Die polisie het beslag gelê op ŉ blou lig, twee rewolwers, ŉ pistool en vervalste nommerplate. Die verdagtes sal Woensdag in die Heidelberg landdroshof verskyn op aanklag van roof en die besit van ŉ gesteelde voertuig en ongelisensieerde vuurwapens.